﻿ COEZIUNEA SOCIALĂ ÎN REPUBLICA MOLDOVA DIN PERSPECTIVA APARTENENȚEI, ÎNCREDERII  ȘI SOLIDARITĂȚII SOCIALE (2016–2018) PETRU NEGURĂ VICTOR MOCANU MIHAI POTOROACĂ n acest articol ne propunem să studiem coeziunea socială în Republica Moldova din perspectiva gradului de apartenenţă a Îcetăţenilor moldoveni la statul Republica Moldova, a percepţiilor privind solidaritatea faţă de ceilalţi cetăţeni, încrederea socială şi discriminarea. În articol a fost aplicat conceptul de coeziune socială din perspectiva teoriei calităţii sociale, elaborat de W. Beck, Y. Berman, D. Phillips şi alţii. Au fost de asemenea folosite conceptele de solidaritate, integrare şi reglare, elaborate şi teoretizate de E. Durkheim. Ipoteza principală a acestui articol este că indicii constitutivi ai coeziunii sociale au o valoare statistică redusă. În plus, presupunem că persoanele cu un nivel de educaţie scăzut, cu venituri reduse şi autopoziţionaţi în partea de jos a ierarhiei sociale atestă rezultatele cele mai scăzute în ceea ce priveşte principalii indicatori de coeziune socială (solidaritate, încredere, apartenenţă). Răspunsurile unor întrebări incluse într-un sondaj, realizat în noiembrie 2018, pe un eşantion reprezentativ şi stratificat, de către Asociaţia Sociologilor şi Demografilor din Republica Moldova (ASDM), au fost coroborate cu datele similare ale altor sondaje şi cercetări, realizate recent (2016–2018). Datele cantitative obţinute prin sondaje de opinie sunt de asemenea coroborate prin analiza datelor calitative ale unor focus-grupuri, realizate în 2016. Rezultatele principale ale acestui articol confirmă în mare parte ipotezele noastre iniţiale şi anume că participanţii la cercetările pe care se bazează acest articol indică o percepţie pe larg împărtăşită potrivit căreia societatea moldoveană ar fi divizată din punct de vedere social şi cultural. Totuşi, sentimentul de apartenenţă, constitutiv pentru conceptul de coeziune socială, atestă valori destul de ridicate. Dimpotrivă, încrederea faţă de ceilalţi cetăţeni este foarte scăzută. Totodată, solidaritatea socială nu este considerată o valoare dominantă de către respondenţi, în raport cu alte valori. Respondenţii cu statut social „inferior” şi cu un nivel de studii redus exprimă indicii cei mai scăzuţi la aceşti parametri. Cuvinte-cheie: coeziune socială; solidaritate; apartenenţă; încredere; incluziune socială; Republica Moldova. Adresele de contact ale autorilor: Petru Negură, Victor Mocanu, Mihai Potoroacă, Institutul de Cercetări Juridice, Politice şi Sociologice, biroul 309, bulevardul Ștefan cel Mare şi Sfânt, nr. 1, Chişinău, Republica Moldova, e-mail: petru.negura@gmail.com; atitudinemd@gmail.com; mihailpotoroaca@gmail.com. CALITATEA VIEŢII, XXX, nr. 2, 2019, p. 162–188 2 COEZIUNEA SOCIALĂ ÎN REPUBLICA MOLDOVA 163 INTRODUCERE Coeziunea socială în societatea moldoveană este abordată din următoarele perspective: gradul de apartenenţă a cetăţenilor moldoveni la statul Republica Moldova, percepţiile privind solidaritatea socială şi încrederea faţă de ceilalţi cetăţeni. Pe lângă acestea, în articol se examinează şi percepţia discriminării în societatea moldoveană. Pentru a analiza fenomenul coeziunii sociale într-un mod complex, dar şi pe baza unui concept teoretic coerent, vom aplica conceptul de coeziune socială din perspectiva teoriei calităţii sociale elaborată de Beck şi alţii (1997, 2001), Berman şi Phillips (2000, 2004). Din perspectiva teoriei calităţii sociale şi altor abordări, coeziunea socială exprimă natura relaţiilor sociale bazate pe apartenenţă, solidaritate, încredere, valori şi norme împărtăşite. Pentru acest articol, am luat de asemenea în consideraţie o lectură critică a teoriilor recente despre coeziune socială (Shiefer şi Van Der Noll, 2017; Chan şi alţii, 2006). Vom folosi de asemenea conceptele de solidaritate, de integrare şi reglare socială, elaborate şi teoretizate de E. Durkheim (1893, 1897). Rezultatele unui sondaj de opinie, realizat în noiembrie 2018 pe un eşantion reprezentativ şi stratificat de către Asociaţia Sociologilor şi Demografilor din Republica Moldova (ASDM), au fost comparate cu datele similare ale altor cercetări, făcute pe parcursul ultimilor ani (2016–2018) de ASDM şi alte echipe de cercetare din Moldova. Sunt analizate următoarele componente ale coeziunii sociale: apartenenţă/ identitate socială, solidaritate socială, încredere, non-discriminare şi incluziune socială. Datele cantitative obţinute prin sondaje de opinie sunt coroborate cu analiza datelor calitative ale unor focus-grupuri, realizate în 2016. Ipoteza principală a acestui articol este că persoanele cu un nivel de educaţie scăzut, cu venituri reduse şi autopoziţionaţi în partea de jos a ierarhiei sociale atestă rezultatele cele mai scăzute în ceea ce priveşte coeziunea şi integrarea socială. După cum vom vedea, ipoteza este parţial confirmată de rezultatele acestei cercetări. În plus, potrivit răspunsurilor participanţilor la câteva chestionare şi sondaje de opinie realizate în perioada 2016–2018, se poate spune că în societatea moldoveană se manifestă un nivel destul de scăzut de coeziune în funcţie de principalii parametri – percepţia coeziunii, solidarităţii şi încrederii sociale –, dar exprimă un indice destul de ridicat al apartenenţei (la statul Republica Moldova). În spaţiul public din Republica Moldova, se spune deseori că societatea moldoveană este dezbinată – între orientarea pro-occidentală şi cea pro-eurasiatică, între diverse grupuri şi identităţi etno-naţionale şi între diverse opţiuni şi loialităţi politice. Acest discurs, emis în general de elitele politice şi intelectuale descrie o realitate, o şi produce la rândul său. „Societatea moldoveană dezbinată” a devenit un clişeu care exprimă nevoia actorilor care îl produc pentru un anumit tip de coeziune socială, fie ea definită pe criteriu etno-naţional şi identitar (români/ moldoveni şi alte etnii; identitate civică versus identitate etno-naţională), fie în ceea ce priveşte orientarea politică şi geopolitică (stânga versus dreapta politică sau 164 PETRU NEGURĂ, VICTOR MOCANU, MIHAI POTOROACĂ 3 „spre est” versus „spre vest”). În acest fel, ideea de coeziune socială, aplicată la societatea moldoveană, apare mai degrabă ca un deziderat politic, argumentat din diverse perspective ideologice, şi mai puţin ca fenomen sau proces social măsurabil. Articolul de faţă încearcă să analizeze percepţia coeziunii sociale în Republica Moldova, în multiplele sale componente şi pe baza unor date empirice obţinute cu maximă acurateţe metodologică şi validate cu ajutorul câtorva modele teoretice. Pentru a măsura gradul de coeziune socială în societatea moldoveană, am stabilit câţiva indicatori descrişi în literatura de specialitate în calitate de elemente constitutive ale conceptului de coeziune socială, în special apartenenţa, încrederea şi solidaritatea socială. Dar articolul de faţă nu se bazează doar pe aceste componente care definesc din perspectivă teoretică noţiunea de coeziune socială. Cercetarea care stă la baza acestui articol a analizat de asemenea şi anumite elemente ale definiţiilor pe care respondenţii înşişi le-au propus ca răspuns la întrebările deschise din chestionarele aplicate şi în focus-grupuri, pe acest subiect. Vom corobora prin urmare această perspectivă „emică”, articulată de respondenţi, cu una teoretică asupra ideii de coeziune socială. Pentru a conferi validitate analizei datelor obţinute cu privire la societatea moldoveană, discuţia acestor date include şi o încercare de comparaţie pe câteva componente ce ţin de coeziunea socială cu alte societăţi din Europa occidentală şi din Europa centrală şi de est. CONCEPTUL DE COEZIUNE SOCIALĂ: DEFINIŢII ŞI APLICĂRI Conceptul de coeziune socială a cunoscut o răspândire largă începând cu anii 1990 în literatura academică şi rapoartele de politici (Shiefer şi Van Der Noll, 2017). Din motivul acestei răspândiri în lucrări de registre şi discipline diferite, conceptul de coeziune socială a dobândit un contur neclar şi o aplicare nesigură. S-a remarcat caracterul pragmatic (şi aproape politic) al termenului care a prevalat asupra valenţelor sale cognitive şi teoretice (Shiefer şi Van Der Noll, 2017; Chan şi alţii, 2006). Într-o lume căzută pradă provocărilor modernităţii şi globalizării, coeziunea socială a însemnat pentru factorii de decizie politică de nivel naţional şi internaţional întâi de toate un deziderat şi un proiect. Pentru savanţi, acesta a constituit în primul rând un mijloc de înţelegere a societăţii. Funcţionalitatea pragmatică şi politică a termenului a distorsionat uneori semnificaţia academică a acestuia. Decidenţii europeni şi nord-americani din anii 1990 şi mai târziu au văzut în ideea de coeziune socială un mijloc de a promova o societate unită în ciuda diferenţelor etnice, politice sau de alt ordin. Sloganul Uniunii Europene a devenit, în 2000, „Unitate prin diversitate”, odată cu adoptarea modelului calităţii sociale drept prioritate în materie de politică socială. Cu toate acestea, unii cercetători au observat că şi societăţile autoritare/totalitare (cum a fost societatea sovietică în epoca stalinistă sau societatea germană în cel de al Treilea Reich) au cunoscut o coeziune puternică în virtutea unor anumite norme şi valori, care însă diverg faţă de cele ale unei societăţi democratice (Shiefer şi Van Der Noll, 2017). 4 COEZIUNEA SOCIALĂ ÎN REPUBLICA MOLDOVA 165 În acest articol, am adoptat modelul teoretic al calităţii sociale (social quality), elaborat de mai mulţi cercetători (Beck şi alţii, 1997, 2001; Berman şi Phillips, 2000, 2003; Monnickendam şi Berman, 2007; Lin şi alţii, 2009; Ward şi Meyer, 2009; Abbott şi Wallace, 2012). Încercăm totodată să clarificăm definiţia şi să operaţionalizăm aplicarea conceptului de coeziune socială cu ajutorul sintezelor teoretice ale unor cercetători care au făcut o lectură critică elaborării şi utilizării acestui concept în literatura academică şi în sintezele de politici şi au propus modele coerente şi operaţionale de aplicare a acestuia (Bernard, 2009; Chan şi alţii, 2006; Schiefer şi Der Noll, 2017). În sfârşit, vom întreprinde o relectură critică a învăţămintelor lui Emile Durkheim pentru a interpreta datele obţinute din perspectiva conceptelor de integrare, reglare şi solidaritate. Din perspectiva modelului teoretic al calităţii sociale (Beck şi alţii, 1997, 2001; Berman şi Phillips, 2000, 2003, între alţii), coeziunea socială este una dintre componentele constitutive ale calităţii sociale. Celelalte componente sunt securitatea socioeconomică, incluziunea socială şi abilitarea socială (social empowerment). În cadrul acestui model, calitatea socială exprimă starea unei societăţi în funcţie de cele patru componente menţionate. Potrivit definiţiei unuia dintre fondatorii acestei teorii, Wolfgang Beck, calitatea socială este „măsura în care cetăţenii sunt capabili să participe în viaţa socială şi economică a comunităţilor din care fac parte în aşa fel încât să le sporească bunăstarea subiectivă [„subjective well-being”] şi potenţialul individual (Beck şi alţii, 1997). Aceste patru componente se fundamentează pe următoarele premise: oamenii au nevoie de securitate socioeconomică (în mod special, de protecţie împotriva deprivării socioeconomice); ei trebuie să beneficieze de incluziune în sistemele politice, economice şi sociale; ei ar trebui să locuiască în comunităţi caracterizate printr-un nivel suficient de coeziune (să împărtăşească un sistem comun de norme, valori şi identităţi); şi să se simtă capabili (şi abilitaţi de sistemul de educaţie şi alte sisteme sociale şi politice) să-şi realizeze potenţialul şi să beneficieze de oportunităţile existente (Sen, 1999; Anand şi alţii, 2005). Calitatea socială este un model teoretic care ajută la o evaluare multidimensională, prin intermediul unei serii de indicatori, a dezvoltării sociale şi economice şi a impactului acestora asupra calităţii vieţii cetăţenilor, definiţi ca „fiinţe sociale” şi membri ai unei societăţi. Conceptul de calitate socială propune un model holistic de înţelegere a calităţii vieţii persoanelor din perspectivă socială şi societală. Cele patru componente ale calităţii sociale, inclusive, dar şi în primul rând cea de coeziune socială, sunt analizate şi evaluate în funcţie de două dimensiu ni majore, cea a societăţii în întregime (demos) şi a comunităţii (ethnos). Astfel, calitatea socială este suficient de înaltă atunci când membrii unei societăţi se simt suficient de integraţi atât la nivelul societăţii (demos), cât şi la nivelul comunităţilor etnolingvistice (sau de alt tip). Nu în ultimul rând, comunitatea însăşi trebuie să se bucure de o incluziune suficientă în societate pentru ca membrii ei să se simtă parte integrantă şi cu drepturi depline ai societăţii (Phillips şi Berman, 2003). Mai mult decât un model teoretic, calitatea socială a devenit, în 2000, una dintre priorităţile enunţate de Comisia Europeană în materie de politică socială la 166 PETRU NEGURĂ, VICTOR MOCANU, MIHAI POTOROACĂ 5 nivelul Uniunii Europene. Valoarea acestui model nu este deci doar pur teoretică şi euristică, ci şi instrumentală: de a servi drept cadru teoretic pentru o politică socială echitabilă şi cuprinzătoare (Beck şi alţii, 2001). Din perspectiva teoriei calităţii sociale, coeziunea socială este definită prin natura relaţiilor sociale bazate pe identităţi, valori şi norme comune. Această componentă a calităţii sociale se referă la procesele de creare, menţinere şi de destructurare a reţelelor sociale şi a sistemelor instituţionale care susţin aceste reţele în sânul unei societăţi. Există legături teoretice între conceptul de coeziune socială şi cel de capital social (Bourdieu, 1987; Putnam şi alţii, 1993; Putnam, 2000), mai ales în ceea ce priveşte încrederea, dezvoltarea şi puterea reţelelor asociative. Totodată, conceptul de coeziune socială face ecou şi la teoria de integrare socială (Durkheim, 1897), prin importanţa acordată solidarităţii sociale, schimburilor simbolice şi altruismului. Câţiva autori au făcut o lectură critică contribuţiilor care au aplicat şi dezvoltat conceptul de coeziune socială. În articolul lor, David Shiefer şi Jolanda van der Noll au constatat creşterea extraordinară a numărului studiilor care se referă la conceptul de coeziune socială şi, totodată, caracterul difuz al utilizării acestui concept. Autorii au identificat trei domenii principale şi trei domenii secundare abordate în literatura analizată (dintr-un total de circa 350 de titluri). Domeniile principale ale conceptului includ: 1) relaţiile sociale, 2) identificarea şi 3) orientarea către un bine comun. Domeniile secundare se referă la: 1) valori împărtăşite, 2) egalitate şi 3) calitatea vieţii. Acestea din urmă sunt considerate de către autori elemente secundare, în măsura în care ele sunt mai degrabă efectul nivelului de coeziune existent, bazat pe cele trei elemente principale (relaţii sociale, identificare şi orientare către un bine comun). Din perspectiva acestei revizuiri critice a literaturii de specialitate, Shiefer şi Van Der Noll definesc conceptul de coeziune socială drept un „atribut descriptiv al unei colectivităţi, ce indică calitatea convieţuirii colective” (Shiefer şi Van Der Noll, 2017: 592). Această definiţie este coerentă cu înţelegerea conceptului de către Joseph Chan şi alţii (2006). Potrivit acestor cercetători, „coeziunea socială este o stare de fapt în ceea ce priveşte interacţiunile „pe verticală” (între cetăţeni/comunităţi/asociaţii, pe de o parte, şi structurile statului, pe de altă parte) şi „pe orizontală” (între diverşi cetăţeni/ comunităţi/ asociaţii, în funcţie de diferite categorii transversale) între membrii societăţii, caracterizată printr-un set de atitudini şi norme care includ încrederea, sentimentul de apartenenţă şi dorinţa de a participa şi de a ajuta, precum şi manifestările lor comportamentale” (Chan şi alţii, 2006: 290). Toţi autorii la care am făcut referinţă mai sus prezintă coeziunea socială drept o stare de fapt la un moment dat (t) şi totodată un proces gradual, în sensul că diferite societăţi manifestă un grad mai mic sau mai mare de coeziune. Acest grad de coeziune se manifestă printr-un şir de atitudini şi comportamente faţă de ceilalţi, în interiorul unei societăţi. Aceste atitudini şi comportamente pot fi analizate şi măsurate prin diverse metode şi în funcţie de un anumit număr de indicatori. 6 COEZIUNEA SOCIALĂ ÎN REPUBLICA MOLDOVA 167 Unele studii au analizat gradul de coeziune socială în plan comparativ, în baza unei definiţii a coeziunii sociale apropiată de cea adoptată aici. Elemente constitutive ale definiţiei coeziunii sociale ale unui asemenea studiu (Foa, 2011) sunt coeziunea inter-grup (gradul de acceptare a altor grupuri), securitatea interpersonală şi încrederea. Potrivit acestui studiu, efectuat pe mai multe societăţi din lume şi pe o scală longitudinală, între 1990 până în 2005, Moldova ar avea indicele de coeziune socială dintre cele mai scăzute (3,99 din 10), mai scăzut faţă de alte ţări din regiune (Ucraina: 5,33, Federaţia Rusă: 4,42), dar apropiat de cel din Turkmenistan, Uzbekistan şi Georgia şi mult mai mic decât indicele coeziunii sociale din societăţile dezvoltate (Franţa: 6,01, Spania: 6,82; SUA: 8,34) (Foa, 2011). Studiul argumentează că nivelul de coeziune socială (şi a capitalului social, după Putnam (2000)) este corelat pozitiv cu nivelul de dezvoltare (în special, cu Produsul Intern Brut) al unei societăţi. Prin urmare, nivelul de coeziune scăzut este specific societăţilor în dezvoltare, inclusiv ţărilor provenite din fosta URSS. Pentru a înţelege mai bine felul în care gradul de coeziune variază de la o societate la alta şi în interiorul unei societăţi în funcţie de diverse categorii transversale (gen, grup de vârstă, statut socioprofesional, apartenenţă etnică etc.), este util să aducem în discuţie teoria lui Emile Durkheim despre integrare şi reglare socială (Durkheim, 1893, 1897). În studiul său despre sinucidere, Durkheim analizează factorii sociali care conduc la sinucidere, în diverse societăţi, în funcţie de două axe – integrare şi reglare – şi de diferite categorii sociale (gen, vârstă, religie etc.). Durkheim distinge două axe ale procesului de socializare. Integrarea socială exprimă gradul de ataşament al persoanei la grup/ comunitate/ societate. Reglarea socială este procesul prin care o colectivitate impune membrilor săi un sistem de norme sociale cu anumită putere de constrângere. Atunci când integrarea socială este prea puternică, adică atunci când ataşamentul individului la grup este foarte pronunţat, procesul de individuare (de constituire a individului ca entitate separată şi autonomă) este slab, iar comportamentul indivizilor este îndreptat preponderent spre atingerea binelui colectiv (chiar şi în detrimentul celui personal). Dimpotrivă, atunci când integrarea socială este prea slabă, individul este centrat exclusiv pe atingerea intereselor proprii (fără să-i pese prea mult de bunăstarea colectivă). La fel, atunci când procesul de reglare socială este prea puternic şi deci când presiunea normelor sociale apasă prea greu asupra individului, acesta din urmă ar putea avea un comportament şi o stare de spirit fatalistă, fiind neîncrezător în propria sa putere de acţiune. Din contră, atunci când procesul de reglare socială este prea slab, există posibilitatea instaurării unor forme diverse de anomie, o stare socială caracterizată prin slăbirea normelor sociale şi a reperelor morale într-o anumită societate. Altfel, din perspectiva teoriei lui Durkheim, atunci când gradul de coeziune socială (în dimensiunile sale de integrare şi reglare) este prea înalt, individul îşi pierde autonomia, iar diferenţele sociale pot fi inhibate, oprimate şi chiar suprimate. Atunci însă când coeziunea socială este prea slabă, indivizii îşi pierd sentimentul ancorării în comunitate şi în societate şi riscă să devină prada 168 PETRU NEGURĂ, VICTOR MOCANU, MIHAI POTOROACĂ 7 unui individualism şi relativism etic şi normativ exacerbat, pe când societatea în ansamblu poate suferi un dezechilibru cultural şi normativ pronunţat. Aceste perspective teoretice pe care le adoptăm în acest articol ne vor ajuta să înţelegem şi să măsurăm un fenomen pe care datele empirice obţinute îl definesc ca atare. Ele ne dau o rigoare observaţiilor pe care le vom face despre societatea moldoveană, într-un anumit punct al evoluţiei ei. O încercare de comparaţie (faţă de trecutul recent şi faţă de alte societăţi învecinate) ne vor permite să înscriem acest articol într-o discuţie teoretică mai largă la acest subiect. STUDIUL COEZIUNII SOCIALE ÎN REPUBLICA MOLDOVA În cele ce urmează, propunem o a revizuire a studiilor şi cercetărilor dedicate tematicii coeziunii sociale în Republica Moldova. Scopul acestei revizuiri a literaturii este de a cunoaşte modul, perspectiva teoretică şi principalele rezultate ale cercetării despre coeziunea socială în Republica Moldova până în prezent. Prin urmare, aceasta ne va ajuta să identificăm relevanţa şi originalitatea propriului nostru demers. Am reţinut doar studiile care ni s-au părut cele mai relevante şi anume care conţin un minim aparat teoretic, date empirice şi rezultate ale cercetării. Constatăm, totuşi, că cele mai multe lucrări la acest subiect au mai curând un caracter teoretic şi mai puţin unul empiric. Observăm de asemenea că definiţiile conceptului de coeziune socială şi modelul teoretic adoptat diferă de la un studiu la altul. Una din primele cercetări care fac referinţă la subiectul coeziunii sociale (Vremiş şi alţii, 2010) analizează fenomenul excluziunii sociale din Republica Moldova în relaţie cu noţiunile de incluziune şi coeziune socială. Potrivit autorilor studiului, creşterea coeziunii sociale ar duce la diminuarea excluziunii şi invers. Studiul adoptă definiţia propusă de Consiliul Europei conceptului de coeziune socială şi anume „capacitatea societăţii de a asigura bunăstarea tuturor membrilor săi minimizând decalajele de dezvoltare şi evitând marginalizarea persoanelor”. Coeziunea socială ar presupune deci capacitatea tuturor de a participa la viaţa economică, beneficiind de oportunităţile de dezvoltare şi bunăstare socială. În acest sens, studiul constată că este necesar să existe mecanisme decizionale care ar permite cetăţenilor să solicite de la autorităţi o distribuire echilibrată a resurselor în cadrul societăţii, dar şi o mai mare acceptare şi toleranţă faţă de diverse culturi şi tradiţii. Analiza coeziunii sociale din perspectiva calităţii vieţii (în baza următorilor indicatori: justiţia în exercitarea drepturilor, demnitatea umană şi aprecierea, autonomia personalităţii, participarea şi obligaţiile) a identificat cinci grupuri vulnerabile în Republica Moldova: persoanele cu dizabilităţi, copiii şi familiile cu mulţi copii, persoanele cu venituri reduse, tinerii, persoanele vârstnice şi familiile lucrătorilor migranţi. Un alt studiu (Moraru şi alţii, 2010) analizează relaţia dintre puterea politică şi coeziunea socială în Republica Moldova. Autorii afirmă că instituţia de bază care trebuie să asigure coeziunea socială este statul. Un studiu recent (Groza şi alţii, 2017) abordează coeziunea socială din perspectiva coeziunii inter-grup şi în special între grupurile etnice, referindu-se în 8 COEZIUNEA SOCIALĂ ÎN REPUBLICA MOLDOVA 169 special la problematica identitară. Divizarea societăţii pe criterii etnice şi lingvistice este văzută de autori drept principala cauză a lipsei coeziunii sociale (lucrarea nu oferă o definiţie acestui concept). Autorii pledează pentru formarea unei identităţi civice, din motivul coexistenţei mai multor grupuri etnice, dar şi identificării ambivalente a grupului etnic titular (o parte se identifică moldoveni, alţii români). Pentru a nu accentua faliile identitare, autorii propun evitarea noţiunii de „identitate civică moldoveană” şi promovarea conceptului de „identitate civică a Republicii Moldova”. Cadrul de identificare civic este totodată de natură să includă şi grupurile etnice minoritare. O idee asemănătoare privind formarea unei identităţi civice o găsim şi în lucrarea autorilor D. Bencheci şi V. Cazacenco (2017). Un grup de cercetători ai Institutului de Știinţe ale Educaţiei din Republica Moldova a realizat un studiu analitic privind implicarea familiei, şcolii şi comunităţii în formarea coeziunii sociale (Cara şi alţii, 2017). Lucrarea analizează coeziunea socială din perspectiva procesului educaţional. Educaţia este văzută aici ca un factor ce contribuie în mod decisiv la asigurarea coeziunii sociale. Școala influenţează procesul de coeziune socială pe următoarele căi: transferul de cunoştinţe, competenţe şi abilităţi favorizează mobilitatea socială ascendentă; transmiterea şi adoptarea normelor şi deprinderilor civice oferă un context de „însuşire, dezvoltare şi manifestare a unor identităţi, culturi şi stiluri de viaţă”. Potrivit unui studiu recent, realizat de Centrul „Parteneriat pentru Dezvoltare” (Ivaşcu şi alţii, 2019), indicele coeziunii sociale este considerat unul scăzut în Republica Moldova, apreciat la 0,3 pe o scală de la 0 la 1, în care 0 semnifică excluziunea socială deplină, iar 1 nivelul cel mai ridicat de coeziune socială. Elementele care definesc coeziunea socială în acest studiu o constituie legitimitatea (recunoaşterea instituţiilor statului), acceptarea (gradul de toleranţă a celorlalţi cetăţeni), participarea (la procesele politice şi decizionale) şi afilierea (apartenenţa la comunitate şi la societatea civilă). În ciuda rezultatelor interesante oferite de aceste studii, trebuie să specificăm că articolul nostru nu împărtăşeşte aceeaşi bază teoretică şi definiţie a conceptului de coeziune socială. Aşa cum am menţionat în introducerea acestui articol, am adoptat o definiţie şi un cadru teoretic restrictiv al conceptului de coeziune socială, tocmai pentru a evita dispersarea rezultatelor în funcţie de componentele constitutive ale acestui concept. Din acest motiv, nu putem face o comparaţie riguroasă a datelor cercetării noastre cu acestea. Cu toate acestea, pe unele aspecte (identificarea, afilierea, acceptarea), rezultatele studiului nostru sunt coerente cu cele descoperite în unele cercetări citate mai sus. SURSELE DE DATE Pentru a cerceta chestiunea coeziunii sociale în funcţie de cele trei componente pe care le considerăm principale (apartenenţă, solidaritate, încredere), în prezentul studiu am folosit câteva surse de date: 1) rezultatele sondajului de opinie realizat în 170 PETRU NEGURĂ, VICTOR MOCANU, MIHAI POTOROACĂ 9 noiembrie 2018 de către Asociaţia Sociologilor şi Demografilor din Republica Moldova; în cadrul acelui sondaj au fost formulate şi adresate o serie de mai multe întrebări privind coeziunea socială în Republica Moldova; 2) rezultatele sondajului de opinie şi a unor focus-grupuri realizate în 2016 de către echipa Centrului de Sociologie şi Psihologie Socială (din cadrul Institutului de Cercetări Juridice, Politice şi Sociale) sub îndrumarea Ludmilei Malcoci şi a lui Victor Mocanu (Malcoci şi Mocanu, 2017). Coeziunea, solidaritatea şi încrederea în societatea din Republica Moldova din perspectiva rezultatelor sondajului de opinie realizat de ASDM în noiembrie 2018 În noiembrie 2018, Asociaţia Sociologilor şi Demografilor din Republica Moldova (ASDM) a realizat un sondaj de opinie pe un eşantion reprezentativ, stratificat, de 1 189 persoane. În chestionarul sondajului au fost introduse şi câteva întrebări referitoare la coeziunea socială în Republica Moldova. Aceste întrebări vizează mai exact percepţiile respondenţilor privind coeziunea socială şi factorii de coeziune în Republica Moldova; definiţia solidarităţii sociale de către respondenţi; identificarea şi valorizarea pozitivă (prin sentimentul de mândrie) cu cultura din Republica Moldova şi sentimentul de apartenenţă la Republica Moldova. La fel, respondenţii au fost chestionaţi cu privire la gradul lor de încredere faţă de ceilalţi cetăţeni ai Republicii Moldova. În sfârşit, în cadrul acestui sondaj a fost explorată percepţia discriminării de către respondenţi. Pentru a uşura analiza rezultatelor şi compararea lor în funcţie de principalele criterii sociodemografice, am aplicat Indicele Opiniei Personale Dominante (IOPD). Acesta a fost calculat pentru majoritatea întrebărilor de tip închis după următoarea formulă: (p – n) × (100 – ne) : 100, unde p reprezintă frecvenţa opiniilor pozitive, n – frecvenţa opiniilor negative, ne – frecvenţa opiniilor neutre. Indicele variază pe o scară de la –100 la 100. Cu cât indicele este mai aproape de 100 cu atât ponderea opiniilor pozitive este mai mare şi invers – cu cât acest indice este mai aproape de –100 cu atât ponderea opiniilor negative este mai dominantă. Respectiv, indicii apropiaţi de nivelul 0 ar însemna o opinie dominantă neutră. Pentru a vedea dacă există asocieri semnificative între modul în care răspund respondenţii în funcţie de diverse criterii sociodemografice, am folosit testul Chi-pătrat de asociere. Testul a fost realizat pe baza distribuţiei răspunsurilor obţinute în funcţie de variantele propuse în chestionar. Cât de unită este societatea din Republica Moldova? Rugaţi să răspundă la întrebarea „cât de unită este societatea din Republica Moldova?”, 68,7% dintre respondenţi au menţionat că este puţin şi foarte puţin unită, iar fiecare al cincilea respondent consideră că societatea moldoveană nu este deloc unită (Tabelul nr. 1). 10 COEZIUNEA SOCIALĂ ÎN REPUBLICA MOLDOVA 171 Tabelul nr. 1 Răspunsurile la întrebarea „După părerea Dvs. cât de unită este societatea din Republica Moldova?” Foarte mult 1,1% Mult 7,2% Puţin 41,6% Foarte puţin 27,1% Deloc 16,9% Nu ştiu, nu răspund 6,1% Sursă: Sondaj de opinie realizat de Asociaţia Sociologilor şi Demografilor din Moldova (ASDM), noiembrie 2018. În urma aplicării testului Chi-pătrat, constatăm că există o asociere semnificativă în modul în care se distribuie răspunsurile în funcţie de nivelul de instruire (p = 0,018) şi de stratificarea socială (p = 0,001). Dacă comparăm IOPD obţinut pentru diferite categorii ale nivelului de instruire, observăm că răspunsurile cele mai negative la această întrebare au fost date de către respondenţii fără studii sau cu studii primare (–84% IOPD). Din perspectiva grupurilor sociale, percepţia cel mai puţin negativă a fost exprimată de către cei care s-au autoidentificat cu grupul social „superior” (–48% IOPD). Deşi testul Chi-pătrat nu a indicat prezenţa unei diferenţe semnificative a răspunsurilor respondenţilor după criteriul vârstă, indicele IOPD pentru categoria de vârstă 65+ este unul puternic negativ (–90% IOPD). Prin comparaţie, observăm că tinerii au exprimat o percepţie mai puţin negativă faţă de această întrebare: –64% IOPD. Ce trebuie să se întâmple ca societatea din Republica Moldova să fie mai unită? O întrebare deschisă prezentă în chestionar s-a referit la factorii care în viziunea participanţilor la sondaj ar contribui la consolidarea coeziunii societăţii moldovene (întrebarea: „Ce trebuie să se întâmple ca societatea din Republica Moldova să fie mai unită?”). Răspunsurile au fost grupate în câteva categorii tematice (Tabelul nr. 2). Răspunsurile la această întrebare ne pot sugera care sunt factorii pe care respondenţii le percep drept importante pentru susţinerea sentimentului de coeziune (unitate) în societatea moldoveană. Cei mai mulţi dintre respondenţi, 24,4%, văd în ridicarea nivelului de bunăstare a populaţiei şi a calităţii vieţii soluţia pentru ca societatea din Republica Moldova să fie mai unită. Mai concret, respondenţii au specificat nevoia creării mai multor posturi de muncă bine plătite, majorarea pensiilor şi salariilor, o atenţie mai mare acordată celor nevoiaşi, diminuarea fenomenului migraţiei. 172 PETRU NEGURĂ, VICTOR MOCANU, MIHAI POTOROACĂ 11 Tabelul nr. 2 Răspunsurile la întrebarea „Cum consideraţi, ce trebuie să se întâmple ca societatea din Republica Moldova să fie mai unită?” Teme – răspunsuri Proporţie (%) Schimbarea guvernării 14,7% De ridicat nivelul bunăstării populaţiei 24,4% Cataclisme, tragedii etc. 7,4% De educat simţul patriotismului 6,4% De schimbat mentalitatea 20,9% Asigurarea prosperităţii culturale şi educative 19,3% Este nevoie de un lider naţional 10,9% Nimic. Acest lucru este imposibil 9,3% Altceva 4,0% Sursă: Sondaj de opinie realizat de ASDM, noiembrie 2018. Fiecare a cincea persoană menţionează printre soluţii schimbarea de mentalitate. Răspunsurile din această categorie se referă la viziuni, norme şi valori comune. Potrivit mai multor respondenţi, acestea ar trebui să fie apropiate celor împărtăşite de populaţia ţărilor Uniunii Europene. O pondere aproape similară (19,3%) reprezintă răspunsurile legate de nivelul ridicat din punct de vedere cultural şi educaţional al societăţii. Aici respondenţii au specificat necesitatea ridicării potenţialului intelectual şi cultural al populaţiei („avem nevoie de oameni bine educaţi şi informaţi”). În opinia respondenţilor, educaţia şi informarea ar duce la sporirea sentimentului de unitate în societatea din Republica Moldova. Dintre respondenţi 14,7% văd în actuala guvernare (amintim că sondajul a fost realizat în noiembrie 2018) o piedică în formarea unei societăţi mai unite. Soluţia care se impune în opinia acestor participanţi la sondaj este de a se instaura o guvernare ce ar avea viziuni comune cu cele ale populaţiei şi în care această populaţie va avea încredere. Fiecare a zecea persoană consideră că unitatea din societate depinde de existenţa unor lideri care ar putea să o faciliteze. Doar 6,7% dintre respondenţi consideră că cheia pentru o societate mai unită rezidă în educarea simţului patriotismului. Au existat şi opinii potrivit cărora cel mai eficient factor care ar contribui la unitatea societăţii ar fi evenimentele de forţă majoră: cataclismele naturale şi sociale, războaiele etc. Acestea sunt definite de unii respondenţi drept nişte evenimente survenite din exterior şi care ar impune societatea să se unească pentru a supravieţui. Această opinie este împărtăşită de 7,4% din respondenţi. De remarcat că aproape fiecare al zecelea respondent nu vede nici o soluţie viabilă pentru ca societatea din Republica Moldova să fie mai unită. Unii leagă această imposibilitate de faptul că societatea din Republica Moldova ar fi dezbinată în plan lingvistic. 12 COEZIUNEA SOCIALĂ ÎN REPUBLICA MOLDOVA 173 Cele mai importante aspecte ale solidarităţii sociale recunoscute de respondenţi O altă întrebare s-a referit la aspectele solidarităţii sociale. Respondenţii au fost rugaţi să aleagă dintr-o listă de variante de răspuns aspectele solidarităţii pe care le consideră cele mai importante. La formularea acestei întrebări şi a variantelor de răspuns închise, ne-am orientat în funcţie de semnificaţiile atribuite conceptului de solidaritate analizate de Alexandr B. Gofman (2013). În articolul său, autorul face o analiză a conceptului de solidaritate din perspectiva modului în care acesta a fost definit şi înţeles în diferite perioade şi contexte istorice. Gofman susţine că termenul „solidaritate” este unul esenţialmente polisemantic. Interpretările şi discursurile privind solidaritatea variază în utilizările sale de zi cu zi, în spaţiul politic şi în mediul academic. Autorul sistematizează aspectele atribuite termenului de solidaritate, propunând o listă de semnificaţii ce alternează sau coexistă în câmpul semantic al conceptului de solidaritate. Am adaptat această listă pentru a formula propria noastră întrebare privind semnificaţiile cele mai relevante atribuite de către respondenţi ideii de solidaritate. Participanţii la sondaj au putut alege mai multe variante de răspuns. Tabelul nr. 3 Răspunsurile la întrebarea „Care sunt aspectele solidarităţii sociale pe care Dvs. le consideraţi mai importante?” Elemente ale definiţiei conceptului/ ideii de solidaritate Proporţie (%) Interes comun pentru indivizi şi grupuri 18,1% Simpatie reciprocă, compătimire, compasiune 21,2% Norme şi valori comune 30,0% Identitate socială comună 16,7% Viziuni comune între oameni 26,4% Activităţi comune pentru atingerea unor scopuri comune 32,5% Ajutor faţă de oamenii aflaţi în dificultate (apropiaţi, colegi, nevoiaşi etc.) 34,9% Diverse forme de suport economic, politic şi social, inclusiv din partea statului 20,4% Nu ştiu, nu răspund 15,0% Sursă: Sondaj de opinie realizat de ASDM, noiembrie 2018. Astfel, semnificaţia cea mai importantă a solidarităţii recunoscută de către cei mai mulţi respondenţi este „Ajutor[ul] faţă de oamenii aflaţi în dificultate” (34,9% din totalul răspunsurilor). Un alt aspect al solidarităţii considerat important de către respondenţi este cel privind „Activităţi[le] comune pentru atingerea unor scopuri comune” (32,5%). Pe locul 3 dintre răspunsurile primite se situează elementul „Norme şi valori comune” (30%). Observăm din aceste rezultate că respondenţii au selectat mai curând aspectele cele mai „palpabile”, cu valoare practică şi cu beneficiu imediat, ale ideii de solidaritate, în detrimentul semnificaţiilor mai abstracte. Astfel, 174 PETRU NEGURĂ, VICTOR MOCANU, MIHAI POTOROACĂ 13 „identitatea socială comună” a fost recunoscută drept un aspect important al solidarităţii în doar 16,7% dintre răspunsuri, faţă de „ajutor[ul] faţă de oamenii aflaţi în dificultate (apropiaţi, colegi, nevoiaşi etc.)” – 34,9%. Sentimentul de mândrie pentru modul de viaţă şi cultura din Republica Moldova O întrebare ce ne-a părut relevantă din perspectiva coeziunii sociale din Republica Moldova s-a referit la mândria faţă de modul de viaţă şi cultura din Republica Moldova. Peste jumătate din respondenţi au menţionat că se mândresc într-o mare măsură sau într-o oarecare măsură – 56,4%. Calculând indicele IOPD, atestăm că femeile (19% IOPD) şi respondenţii din mediul rural (25% IOPD) se mândresc într-o măsură relativ mai mare cu modul de viaţă şi cultura din Republica Moldova. Am aplicat testul Chi-pătrat pentru a vedea criteriul socio-demografic în funcţie de care există diferenţe semnificative în răspunsuri. Am obţinut rezultate semnificative din punct de vedere statistic pentru criteriile naţionalitate (p = 0,001) şi nivelul de studii (p = 0,036). Din perspectiva variabilei naţionalitate, persoanele de naţionalitate ucraineană se mândresc cel mai puţin (–12% IOPD) cu modul de viaţă şi cultura din Republica Moldova, singura subcategorie în cadrul acestei întrebări cu semn negativ al indicelui IOPD. Ruşii (21% IOPD) şi respondenţii de alte etnii (38% IOPD) se mândresc cel mai mult cu modul de viaţă şi cultura din Republica Moldova. După nivelul de instruire, respondenţii cu studii superioare şi cei cu studii medii generale (10% şi respectiv 7% IOPD) se mândresc cel mai puţin, iar respondenţii cu studii primare sau cei fără studii se mândresc cel mai mult cu modul de viaţă şi cultura din Republica Moldova (47% IOPD). Tabelul nr. 4 Răspunsurile la întrebarea „În ce măsură vă mândriţi cu modul de viaţă şi cultura din Republica Moldova?” Într-o mare măsură 14,2% Într-o oarecare măsură 42,2% Puţin 30,7% Deloc 10,4% Nu ştiu 2,4% Sursă: Sondaj de opinie realizat de ASDM, noiembrie 2018. Sentimentul de apartenenţă la Republica Moldova În mod asemănător, am analizat şi întrebarea privind sentimentul de apartenenţă al respondenţilor la Republica Moldova. Aproape ¾ dintre respondenţi împărtăşesc în mare măsură sau într-o oarecare măsură un sentiment de apartenenţă la ţara lor. 14 COEZIUNEA SOCIALĂ ÎN REPUBLICA MOLDOVA 175 La calcularea indicelui IOPD, descoperim că femeile au un nivel mai mare al sentimentului de apartenenţă (57% IOPD) decât bărbaţii (37% IOPD). La aplicarea testului Chi-pătrat, observăm că distribuţia rezultatelor produce asocieri semnificative din punct de vedere statistic (p = 0,001) doar pentru variabila vârstă. Indicele IOPD calculat pentru acest criteriu ne arată că sentimentul de apartenenţă la Republica Moldova este prezent într-o măsură mai mare la respondenţii din categoria de vârstă de 65+ (68% IOPD). Dimpotrivă, observăm o tendinţă de descreştere a IOPD odată cu scăderea vârstei. Respondenţii din categoria de vârstă 25–29 ani au oferit răspunsuri cu cea mai mică valoare IOPD – 27%. Tabelul nr. 5 Răspunsurile la întrebarea „În ce măsură aveţi un sentiment de apartenenţă la Republica Moldova?” Într-o mare măsură 31,3% Într-o oarecare măsură 41,1% Puţin 18,8% Deloc 4,0% Nu ştiu 4,9% Sursă: Sondaj de opinie realizat de ASDM, noiembrie 2018. Încrederea faţă de ceilalţi cetăţeni ai Republicii Moldova O altă întrebare a vizat încrederea pe care o au respondenţii în majoritatea oamenilor din Republica Moldova. La această întrebare, cei mai mulţi respondenţi (61,5%) au răspuns că nu împărtăşesc un asemenea sentiment. În urma calculării indicelui IOPD observăm că un nivel mai mare de neîncredere îl au bărbaţii (–37% IOPD) decât femeile (–29% IOPD). Din perspectiva mediului de rezidenţă, respondenţii din mediul rural au exprimat un sentiment de încredere mai scăzut (–38% IOPD) decât cei din mediul urban (–25% IOPD). La această întrebare, există asocieri semnificative din punct de vedere statistic (Chi-pătrat) pentru variabilele naţionalitate (p = 0,001) şi stratificare socială (p = 0,047). Astfel, moldovenii/românii şi respondenţii de alte etnii împărtăşesc o încredere mai scăzută (–35% IOPD şi respectiv –57% IOPD) faţă de majoritatea locuitorilor din Republica Moldova decât ruşii (–13% IOPD) şi ucrainenii (–11% IOPD). Deşi nu au fost găsite asocieri semnificative în acest sens, putem observa că există o tendinţă de descreştere a nivelului de neîncredere odată cu creşterea în vârstă. Din perspectiva nivelului de studii, observăm că cel mai înalt nivel al neîncrederii îl găsim la respondenţii cu studii primare şi fără studii (–58% IOPD), iar respondenţii cu studii superioare atestă nivelul de neîncredere cel mai scăzut (–25% IOPD). 176 PETRU NEGURĂ, VICTOR MOCANU, MIHAI POTOROACĂ 15 Tabelul nr. 6 Răspunsurile la întrebarea „În general, aţi spune că se poate avea încredere în majoritatea oamenilor în Republica Moldova?” Se poate avea încredere 22,4% Nu se poate avea încredere 61,5% Nu ştiu 16,1% Sursă: Sondaj de opinie realizat de ASDM, noiembrie 2018. Percepţia discriminării O întrebare relevantă pentru studiul solidarităţii şi coeziunii sociale este cea privind discriminarea. Respondenţii au fost întrebaţi dacă s-au simţit discriminaţi pe criterii de origine socială, origine etnică sau apartenenţă religioasă în ultimele 12 luni. Marea majoritate a participanţilor la sondaj a răspuns că nu a fost discriminată – 78,5%. Aplicând testul Chi-pătrat, am verificat în ce măsură se asociază răspunsurile în funcţie de criteriile socio-demografice ale respondenţilor. Asocieri semnificative din punct de vedere statistic au fost găsite la criteriile naţionalitate (p = 0,001) şi stratul social (p = 0,008). După criteriul etnic, cel mai puţin discriminaţi se simt respondenţii de etnie rusă (–71% IODP) şi cei de alte etnii (–72% IODP). Respondenţii ucraineni se simt nediscriminaţi în cea mai mică măsură: –39% IOPD. Din punctul de vedere al straturilor sociale, cei din stratul inferior simt nediscriminarea la nivelul cel mai scăzut (–30% IOPD). Tabelul nr. 7 Răspunsurile la întrebarea „Aţi fost vreodată discriminat din cauza originii sociale, a originii etnice sau a religiei în ultimele 12 luni?” Da 16,3% Nu 78,5% Nu ştiu 5,2% Sursă: Sondaj de opinie realizat de ASDM, noiembrie 2018. IMPORTANŢA VALORILOR SOLIDARITĂŢII, PATRIOTISMULUI, BUNĂTĂŢII ŞI ÎNTRAJUTORĂRII Centrul de Sociologie şi Psihologie Socială din cadrul Institutului de Cercetări Juridice, Politice şi Sociologice a realizat în anul 2016 un studiu cantitativ amplu în contextul cercetării procesului de constituire a clasei mijlocii în Republica Moldova. În baza cercetării au fost definite şase straturi sociale pe baza analizei cluster. Aceste straturi au fost analizate comparativ în funcţie de o serie de criterii, inclusiv în privinţa importanţei pe care o acordă diverselor valori. Criteriile după 16 COEZIUNEA SOCIALĂ ÎN REPUBLICA MOLDOVA 177 care au fost formate straturile sociale sunt următoarele: 1) statutul socioprofesional; 2) nivelul de educaţie; 3) bunăstarea materială; 4) apartenenţa de clasă. Trebuie să specificăm că aceste straturi nu constituie entităţi omogene, ci o construcţie sintetică, formată din mai multe categorii sociale transversale. Tabelul nr. 8 Caracteristicele straturilor obţinute în baza analizei cluster în funcţie de criteriile socio-ocupaţional, educaţie şi bunăstare Statut socio-ocupaţional Educaţie Bunăstare Straturi Redus Mediu Înalt Redus Mediu Înalt Redus Mediu Înalt Stratul 1 X X X Stratul 2 X X X Stratul 3 X X X Stratul 4 X X X Stratul 5 X X X Stratul 6 X X X Sursa: Malcoci şi Mocanu, 2017. Straturile 1 şi 2 se diferenţiază prin faptul că în stratul 2 este mai mare ponderea celor cu studii vocaţionale, e mai mică ponderea celor ocupaţi cu munca necalificată şi un procent mai mare a specialiştilor cu nivel mediu de calificare. Straturile 5 şi 6 se diferenţiază prin faptul că în stratul 5 e o pondere mai mare a celor cu statut socio-ocupaţional înalt (82% faţă de 57% din stratul 6), iar în stratul 6 este o pondere mai mare a celor cu studii superioare (100% faţă de 86% din stratul 5). Unul dintre subiectele abordate în chestionar au fost valorile la care aderă respondenţii, printre care solidaritatea, patriotismul, bunătatea şi spiritul de întrajutorare. Respondenţii au fost rugaţi să selecteze, dintr-o listă prestabilită, valorile în funcţie de importanţa atribuită acestora: „Apreciaţi importanţa următoarelor valori pentru Dvs. personal”. Pentru fiecare valoare a fost calculat Indicele Opiniei Personale Dominante (IOPD). În prezentul studiu am folosit aceste date pentru a putea face o comparaţie între importanţa pe care o are valoarea „solidaritate” şi celelalte valori pentru întregul eşantion, dar şi pentru fiecare strat în parte. În mod asemănător am cercetat şi valorile „patriotismul”, „bunătatea” şi „spiritul de întrajutorare”. Toate valorile au fost apreciate ca fiind importante, unele însă au fost apreciate că ar avea mai multă importanţă decât altele. Următoarele valori au obţinut rezultatele cele mai ridicate: sănătatea, viaţa de familie, copiii şi pacea. Comparativ cu acestea, valoarea „solidaritate” nu a fost apreciată în aceeaşi măsură. Am încercat să vedem dacă există diferenţe semnificative între modul în care este percepută solidaritatea şi celelalte valori. În acest scop am folosit One-Sample T Test pentru a analiza dacă există diferenţe semnificative din punct de vedere statistic între indicele obţinut pentru valoarea solidaritate şi media tuturor celorlalte valori. Am făcut acest lucru atât privind rezultatele pentru întregul eşantion, cât şi pe straturi în 178 PETRU NEGURĂ, VICTOR MOCANU, MIHAI POTOROACĂ 17 parte. În mod asemănător am abordat şi valorile „patriotismul”, „bunătatea” şi „spiritul de întrajutorare”. Tabelul nr. 9 Opiniile respondenţilor privind importanţa diferitor valori (IOPD) Per Strat Strat Strat Strat Strat Strat total 1 2 3 4 5 6 Sănătatea 98% 97% 100% 99% 96% 100% 98% Viața de familie, copiii 91% 97% 92% 93% 96% 98% 93% Banii, bunăstarea materială 96% 88% 89% 90% 89% 85% 88% Nivelul de studii și cultură (educația 65% 69% 81% 63% 91% 87% 74% sub toate formele ei Dragostea 81% 77% 82% 85% 89% 79% 81% Competitivitatea, spiritul întreprinzător 30% 5% 43% 42% 35% 36% 30% Munca 82% 88% 96% 78% 82% 90% 84% Cinstea, onestitatea 67% 83% 86% 78% 88% 89% 80% Prietenia de încredere 68% 82% 78% 71% 89% 88% 77% Independența, libertatea 70% 60% 82% 67% 82% 92% 75% Responsabilitatea, sentimentul datoriei 67% 71% 82% 66% 91% 79% 74% Solidaritatea 57% 54% 68% 41% 56% 79% 58% Bunătatea, spiritul de întrajutorare 61% 91% 86% 74% 78% 75% 74% Prestigiul social, sentimentul de 43% 60% 64% 54% 43% 57% 51% împlinire, respectul de sine Dreptatea 85% 85% 93% 83% 86% 89% 86% Credința religioasă 56% 63% 65% 51% 68% 65% 60% Patriotismul 35% 35% 54% 45% 66% 71% 52% Pacea 93% 95% 95% 97% 96% 96% 92% Justiția, drepturile omului 75% 74% 80% 67% 84% 89% 75% Sursa: Malcoci şi Mocanu, 2017. Tabelul nr. 10 Tabel comparativ privind importanţa valorilor „solidaritatea”, „patriotismul” şi „bunătatea şi spiritul de întrajutorare” (IOPD) Solidaritatea Patriotismul Bunătatea, spiritul de întrajutorare Total respondenţi 58% 52% 74% Strat 1: 57% 35% 61% Strat 2: 54% 35% 91% Strat 3: 68% 54% 86% Strat 4: 41% 45% 74% Strat 5: 56% 66% 78% Strat 6: 79% 71% 75% Sursa: Malcoci şi Mocanu, 2017. 18 COEZIUNEA SOCIALĂ ÎN REPUBLICA MOLDOVA 179 Observăm că „solidaritatea” şi „patriotismul” sunt apreciate la un nivel mai scăzut decât valorile „bunătatea şi spiritul de întrajutorare” atât de întregul eşantion, cât şi de straturile 1–5. În cazul stratului 6 observăm că cele trei valori sunt apreciate la un nivel relativ egal, fără mari diferenţe. Există diferenţe semnificative între importanţa acordată valorii „solidaritatea” şi media celorlalte valori, atât în cazul întregului eşantion, cât şi pentru fiecare strat în parte. Doar în cazul stratului 6 nu există diferenţe semnificative (p = 0,614, p ˃ 0,05). Acest strat social se caracterizează printr-un nivel de educaţie înalt (100% dintre respondenţi au studii superioare). În toate cazurile în care găsim diferenţe semnificative, media celorlalte valori este mai mare decât indicele obţinut pentru valoarea „solidaritate”. Stratul 4, din care fac parte cei cu un nivel de bunăstare mediu spre înalt, a exprimat indicele cel mai redus în acest sens, iar stratul 6 – indicele cel mai ridicat. Se poate afirma, aşadar, că subiecţii acestei cercetări apreciază solidaritatea drept o valoare semnificativ mai puţin importantă decât majoritatea valorilor cercetate în studiu. La un nivel mai scăzut este apreciată şi valoarea „patriotismul”. Există diferenţe semnificative în acest sens atât pentru întregul eşantion cât şi în cazul fiecărui strat în parte. Patriotismul este apreciat la un nivel mai mic ca importanţă în cazul respondenţilor din straturile 1 şi 2 comparativ cu straturile 5 şi 6 (ultimele straturi fiind caracterizate, între altele, printr-un nivel mai înalt de educaţie). Am realizat o analiză similară şi pentru valoarea „Bunătatea şi spiritul de întrajutorare”. Observăm că există diferenţe semnificative în acest sens doar în cazul stratului 2, format din respondenţi cu un statut socio-ocupaţional şi un nivel de bunăstare reduse. Respondenţii din acest strat au exprimat un indice semnificativ mai înalt pentru valoarea „bunătate şi spiritul de întrajutorare” faţă de media indicelor celorlalte valori. În general, putem spune că, spre deosebire de valoarea „solidaritate”, valoarea „bunătatea şi spiritul de întrajutorare” este percepută la un nivel la fel de înalt ca şi celelalte valori. Acest detaliu ne arată că o anumită definiţie a solidarităţii („bunătatea şi spiritul de întrajutorare”) se bucură, totuşi, de o importanţă sporită în rândul respondenţilor. Totodată, pentru o parte din respondenţi, termenul de „solidaritate” ar putea fi, pur şi simplu, insuficient de clar. OPINIILE ŞI ATITUDINILE PARTICIPANŢILOR LA FOCUS-GRUPURI FAŢĂ DE NIVELUL DE SOLIDARITATE ŞI COEZIUNE ÎN SOCIETATE ŞI COMUNITATE În vara anului 2017, Centrul Sociologie şi Psihologie Socială a realizat o cercetare calitativă prin aplicarea metodei focus-grup cu diferite categorii de populaţie. În total, au fost organizate 28 de interviuri de grup (focus-grup). Interviurile transcrise au fost analizate în funcţie de mediul de rezidenţă, statutul socio-ocupaţional, vârsta şi venitul participanţilor la focus-grupuri. Unul dintre subiectele abordate în discuţii a fost şi subiectul solidarităţii şi coeziunii (vezi Mocanu, 2018), mai exact 180 PETRU NEGURĂ, VICTOR MOCANU, MIHAI POTOROACĂ 19 modul în care acestea sunt percepute în societatea din Republica Moldova şi în comunităţile respondenţilor. Am aplicat interviurilor de grup o analiză tematică, inspirată de metodologia „grounded theory” (Corbin şi Strauss, 1990). Discuţiile din cadrul focus-grupurilor coroborează şi confirmă în mare parte datele cantitative privind percepţiile respondenţilor asupra solidarităţii şi coeziunii societăţii moldovene. În plus faţă de aceste măsurări cantitative, răspunsurile obţinute în focus-grupuri desfăşoară logica şi raţiunile care stau la baza acestor percepţii. Explicaţiile oferite în aceste interviuri de grup se sprijină pe experienţele concrete ale participanţilor în sânul comunităţii lor. Analiza discuţiilor din focus-grupuri scot deci în valoare o dimensiune practică a ideilor de coeziune şi solidaritate prin felul în care acestea sunt văzute şi puse în aplicare în viaţa de zi cu zi. În general, participanţii la interviuri au scos în evidenţă două aspecte divergente – unul pozitiv şi altul negativ – ale semnificaţiilor ideilor de solidaritate şi coeziune în societatea moldoveană. Sprijiniţi pe experienţele de viaţă ale participanţilor, discuţiile au dezvoltat câteva idei-cheie legate de solidaritate şi coeziune pe care le vom analiza în această secţiune. Solidaritatea este definită, în general, de către participanţi prin disponibilitatea unei comunităţi sau societăţi de a sări în ajutor atunci când anumiţi membri ai comunităţii (sau societăţii) respective se află în dificultate. Potrivit majorităţii participanţilor, nivelul de solidaritate este scăzut în Republica Moldova. O parte din respondenţi explică acest nivel scăzut de solidaritate prin gradul scăzut de coeziune: oamenii din societatea sau comunitatea noastră nu sunt solidari pentru că nu sunt uniţi, sau sunt dispersaţi, sau/şi din motivul individualismului accentuat al cetăţenilor. Pentru a parafraza unul dintre participanţi (mediu rural, nivel de educaţie scăzut), înainte, în satele din Moldova, se făcea clacă pentru a ajuta diverşi oameni la nevoie, iar acum această tradiţie nu se mai respectă. Participantul explică această situaţie prin faptul că satele din Moldova au fost populate cu un număr mare de persoane şi familii care vin din alte localităţi. Potrivit altui participant, „[localitatea de rezidenţă] este ca în Uniunea Sovietică. Am impresia că trăim într-o casă de nebuni unde nu ne auzim şi nu ne înţelegem” (nivel mediu sau superior de educaţie, angajată, statut profesional înalt, mediu urban). „La noi nu există solidaritate, există rasism, găgăuzism, românism, moldovenism etc.”, susţine un alt participant din mediul urban, momentan muncind peste hotare. Societatea noastră nu este suficient de solidară pentru că e prea eterogenă din punct de vedere etno-lingvistic, este de părere un alt participant la focus-grup (locuitor din mediul urban, tânăr). Alţi participanţi explică lipsa de coeziune prin lipsa valorilor, normelor şi ideilor comune. Mai mulţi participanţi împărtăşesc ideea potrivit căreia societatea noastră nu este unită pentru că membrii ei ar avea un mod de gândire şi de acţiune prea individualist. „Oamenii sunt mai individualişti. Predomină interesul personal, [oamenii] aşteaptă să vină cineva să le facă lucrul care ar putea fi făcut în comun pentru întregul sat sau stradă” (tânăr 18–29 ani, mediu rural). Un alt participant (pensionar, mediu urban, de limbă rusă) consideră că populaţia este dezbinată – 20 COEZIUNEA SOCIALĂ ÎN REPUBLICA MOLDOVA 181 aceasta a fost unită în momentul alegerii preşedintelui, iar acum e blazată. „Aşa o impresie că totul a murit. A murit şi s-a oprit totul.” – mai adaugă participantul. De altfel, în aceste focus-grupuri (organizate în 2017), participanţii din mediul urban împărtăşesc un sentiment mai acut de lipsă de coeziune şi de solidaritate. Totuşi, un număr important de participanţi (de altfel, cei mai mulţi din mediul rural) au dat numeroase exemple de coeziune şi solidarizare a membrilor unei comunităţi, mai cu seamă într-un moment de dificultate pentru comunitate sau pentru anumiţi membri ai săi: „Soţul meu când a decedat, locuitorii satului mi-au venit în ajutor” (persoană cu nivel mediu sau superior de educaţie, statut profesional înalt, mediu rural). Locuitorul unui sat (persoană cu nivel mediu sau superior de educaţie, statut profesional înalt, mediu rural), implicat în colectarea de fonduri pentru diverse proiecte comunitare (construcţia grădiniţei, reparaţia acoperişului şcolii, reparaţia drumurilor, schimbarea geamurilor la gimnaziu), mărturiseşte că a fost plăcut surprins să constate că consătenii săi s-au arătat în general receptivi la aceste campanii. O altă persoană, de altminteri critică faţă de nivelul de coeziune şi solidaritate din comunitatea ei, observă că „O nenorocire le uneşte pe foarte multe persoane. Iată, a fost un incendiu la o persoană. Au sărit toţi şi au ajutat acea persoană. Și l-au scos din toată nevoia aceea.” (persoană cu nivel mediu sau superior de educaţie, statut profesional înalt, mediu rural). Alţi participanţi consideră că solidaritatea (şi coeziunea) depinde de nivelul de bunăstare al cetăţenilor: „Solidaritatea, tot, depinde de bani sau alte posibilităţi, pe care foarte multă lume nu le are” (persoană cu nivel mediu de educaţie, angajată, statut profesional mediu, mediu rural). O parte din respondenţi leagă nivelul scăzut de solidaritate şi de coeziune în societate de acţiunile partidelor politice şi de regimul politic pluripartit în genere, care, în opinia lor, dezbină societatea. De asemenea, nivelul scăzut al solidarităţii şi coeziunii sociale în unele comunităţi a fost pus şi pe seama absenţei unor lideri puternici şi de bună credinţă: „Dacă ar fi aşa, un lider deştept, care ar explica că el a condus oamenii spre cauza cea dreaptă, spre chestiunea corectă, la rezolvarea corectă a problemei, poate că s-ar uni lumea. Acum însă fiecare e pentru sine” (persoană cu nivel mediu sau superior de educaţie, de limbă rusă, angajată, cu statut profesional înalt, mediu rural). Un alt participant la focus-grup explică lipsa de solidaritate printre oameni prin faptul că toţi aşteaptă de la primar să facă totul (persoană cu nivel mediu de educaţie, angajată în câmpul muncii, statut profesional mediu – mediu rural). Cele mai multe luări de cuvânt în interviurile de grup deplâng lipsa sau insuficienţa solidarităţii şi a coeziunii în societatea moldoveană. Dar aceste puncte de vedere critice arată că cei care le expun îşi doresc cu toţii un grad de solidaritate sporit şi o societate mai unită. Exemplele concrete ale unor acţiuni de solidaritate în comunităţile participanţilor ne vorbesc, totodată, despre faptul că mostre de solidaritate şi un anumit spirit de întrajutorare există în societatea moldoveană, la nivelul comunităţilor şi al relaţiilor dintre oameni „la firul ierbii”. Explicaţia solidarităţii şi coeziunii scăzute, prin nivelul nesatisfăcător de bunăstare şi prin 182 PETRU NEGURĂ, VICTOR MOCANU, MIHAI POTOROACĂ 21 calitatea guvernării şi a liderilor exprimă, în fond, dorinţa de formare şi consolidare a unor structuri sistemice de coeziune şi întrajutorare, la nivelul instituţiilor statului. Acestea sunt însă ineficiente şi subminate de o încredere scăzută din partea cetăţenilor. DISCUŢIA REZULTATELOR ÎN LUMINA MODELELOR TEORETICE ÎMBRĂŢIŞATE În baza cercetărilor făcute în 2016, 2017 şi 2018 de cercetătorii Centrului de Sociologie şi Psihologie Socială (Institutul de Cercetări Juridice, Politice şi Sociologice) şi alte cercetări, se pot enunţa următoarele constatări. Din perspectiva teoretică îmbrăţişată în acest articol, se poate spune că societatea moldoveană atestă un nivel înalt de coeziune din perspectiva apartenenţei şi, în mare parte, în privinţa solidarităţii sociale, dar exprimă un indice de opinie foarte scăzut în ceea ce priveşte încrederea „pe orizontală”, faţă de ceilalţi cetăţeni moldoveni. Totodată, în percepţia participanţilor la cercetare (în noiembrie 2018), societatea din Republica Moldova ar fi puţin şi foarte puţin unită (altfel spus, ar atesta un grad de coeziune scăzut şi foarte scăzut). Aceste rezultate atestă, deci, o contradicţie aparentă între componentele conceptului de coeziune (apartenenţă, solidaritate şi încredere). Pe de altă parte, considerăm că aceste rezultate scot în evidenţă o divergenţă dintre diferite niveluri ale percepţiei în ceea ce priveşte coeziunea socială. Am putea spune că percepţia generală despre coeziune (răspunsurile la întrebarea „Cât de unită este societatea din Republica Moldova?”) corespunde cu o evaluare de tip top-down a coeziunii sociale, exprimată printr-o percepţie generală a acesteia – analogă cu evaluarea top-down a bunăstării subiective, în opoziţie faţă de percepţia bottom-up în satisfacţia faţă de viaţă (vezi Diener, 2000, Veenhoven, 2009; Mihalache, 2008). Percepţia bottom-up a coeziunii sociale ar fi estimată aici de evaluarea acesteia în funcţie de diferite domenii, definite drept componente teoretice ale coeziunii sociale şi anume apartenenţa, solidaritatea şi încrederea. Aşadar, se poate spune că, dintr-o perspectivă generală (top-down), percepţia coeziunii sociale este una joasă, pe când în funcţie de cele trei domenii (apartenenţă, solidaritate şi încredere) răspunsurile atestă nişte indici variabili: un grad de apartenenţă destul de ridicat, un grad de solidaritate mediu şi un nivel de încredere foarte scăzut. Totodată, sunt observate diferenţe semnificative în percepţia coeziunii sociale şi componentele sale (apartenenţă, solidaritate, încredere), în funcţie de diferite categorii socio-demografice ale respondenţilor. Apartenenţa la un anumit statut (sau strat) social şi nivelul de studii generează, din punctul nostru de vedere, diferenţele cele mai importante din punct de vedere statistic şi mai relevante pentru subiectul acestui articol. Astfel, respondenţii fără studii sau cu studii primare au dat răspunsurile cele mai negative la întrebarea „cât de unită este societatea din Republica Moldova”? (–84% IOPD). Totodată, respondenţii cu studii primare sau cei fără studii se mândresc cel mai mult cu modul de viaţă şi cultura din Republica Moldova (47% IOPD). 22 COEZIUNEA SOCIALĂ ÎN REPUBLICA MOLDOVA 183 În fine, respondenţii cu studii primare şi fără studii atestă cel mai înalt nivel de neîncredere (–58% IOPD) faţă de ceilalţi cetăţeni. Acest studiu arată, aşadar, că respondenţii cu nivelul de studii (şi cu statut social) cel mai scăzut pe de o parte împărtăşesc un sentiment de identificare pozitiv cu cultura şi modul de trai din Republica Moldova. Totodată, această categorie de persoane împărtăşeşte sentimentul cel mai negativ în privinţa nivelului general de coeziune a societăţii moldovene. Persoanele cu nivel de studii cel mai scăzut împărtăşesc nivelul cel mai negativ de încredere în semeni. În plus, persoanele din această categorie se simt cele mai discriminate. Persoanele cu un nivel de studii scăzut şi foarte scăzut se simt, deci, cele mai marginalizate în societatea noastră, dintre categoriile luate în considerare în acest studiu şi, prin urmare, acestea resimt cel mai acut sentimentul lipsei coeziunii sociale. Gradul de solidaritate în societatea moldoveană nu a fost măsurat cu aceleaşi instrumente metodologice ca şi ceilalţi indicatori. Astfel, a fost calculat indicele opiniei dominante (IODP) a ataşamentului respondenţilor faţă de diverse valori, inclusiv solidaritatea, spiritul de întrajutorare, patriotismul etc. Răspunsurile la acest set de întrebări arată că solidaritatea nu este o valoare dominantă (aşa cum este familia, pacea, munca). Totuşi, o valoare parţial sinonimă cu cea a solidarităţii, „bunătatea şi spiritul de întrajutorare” a obţinut un indice destul de ridicat, comparabil cu cel al unor valori dominante. Rezultatele acestei cercetări şi ale altor cercetări scot în evidenţă două niveluri de analiză care nu sunt decât parţial complementare, cel discursiv (al declaraţiilor verbale ale respondenţilor) şi cel al practicii. În cazul întrebării privind valorile dominante, respondenţii au dat avantaj unor valori cu semnificaţie mai practică (precum spiritul de întrajutorare) decât solidaritatea, o valoare încă destul de abstractă pentru mulţi respondenţi. Putem înţelege, de asemenea, percepţia solidarităţii din două perspective: una egocentrică, cea a necesităţii de a fi ajutat în caz de nevoie, şi cea empatică – dorinţa de a-i ajuta pe alţii, la nevoie. Răspunsurile la întrebarea „Care sunt aspectele solidarităţii sociale pe care Dvs. le consideraţi mai importante?” exprimă în mare parte aceste două perspective asupra solidarităţii. La fel, răspunsurile la această întrebare şi interviurile de grup arată alte două dimensiuni ale fenomenului solidarităţii: solidaritatea (şi spiritul de întrajutorare) exprimată în societatea în ansamblu şi în sânul comunităţilor mici, convergent cu conceptele lui E. Durkheim despre solidaritate organică şi solidaritate mecanică, care se suprapun în mare parte pe conceptele de demos şi ethnos din modelul teoretic al calităţii sociale (Phillips şi Berman, 2003). Această cercetare confirmă ipotezele şi rezultatele altor cercetări potrivit cărora relaţiile de solidaritate sunt mai puternice în sânul comunităţilor mici, pe când la nivelul societăţii în întregime şi în aglomeraţiile urbane aceste relaţii apar mai abstracte şi mai mediate instituţional. Deşi am specificat la începutul articolului că incluziunea nu a fost considerată o componentă fundamentală a conceptului de coeziune socială, chiar dacă unii autori o definesc ca atare, am putea adăuga la cele trei domenii constitutive în 184 PETRU NEGURĂ, VICTOR MOCANU, MIHAI POTOROACĂ 23 definiţia conceptului de coeziune socială şi percepţia discriminării, din perspectiva căreia să explorăm dimensiunea incluziunii sociale în Republica Moldova. Potrivit răspunsurilor date la întrebarea privitoare la o eventuală experienţă a discriminării de către respondenţi în cadrul sondajului din noiembrie 2018, percepţia discriminării pare destul de scăzută (78,5% dintre respondenţi consideră că nu au fost discriminaţi niciodată pe parcursul ultimului an). În acelaşi timp, cealaltă faţă a acestui rezultat ne arată că 16,3% dintre respondenţi s-au simţit discriminaţi în baza apartenenţei la o clasă socială, etnie sau religie. În condiţiile în care acceptarea unor forme diverse de discriminare este una destul de mare, la fel şi distanţa socială faţă de diverse categorii de persoane/grupuri marginalizate, procentul de 16,3% al percepţiei discriminării poate fi considerat unul foarte ridicat. Respondenţii şi-au construit opiniile în baza unor elemente de definiţie ale coeziunii sociale parţial congruente cu modelul teoretic îmbrăţişat în articol. Astfel, pentru majoritatea respondenţilor în sondajul din noiembrie 2018, solidaritatea înseamnă în primul rând „ajutor[ul] faţă de oamenii aflaţi în dificultate” (34,9% din totalul răspunsurilor). Totodată, în înţelegerea respondenţilor, exprimată în sondaje şi în interviurile de grup, gradul de coeziune socială ar depinde direct de nivelul de bunăstare economică, socială şi culturală a populaţiei. De asemenea, răspunsurile participanţilor la sondaj şi în focus-grupuri menţionează calitatea guvernării şi existenţa unui lider (puternic, vizionar şi de bună credinţă) drept un factor important de coeziune. Deşi bunăstarea economică şi calitatea guvernării nu sunt elemente ce fac parte direct din definiţia îmbrăţişată în modelele teoretice pe care se sprijină acest studiu, acestea sunt implicite definiţiilor teoretice ale coeziunii descrise în prima parte a articolului, în măsura în care liderii şi guvernarea pot crea cadre de identificare şi solidaritate, iar bunăstarea economică şi socială a populaţiei este văzută ca un factor şi consecinţă a unui trai în comun armonios şi solidar. Autorii acestui articol consideră că este necesară o detaşare epistemologică de punctul de vedere potrivit căruia coeziunea socială ar fi un scop absolut şi imperativ. Coeziunea socială este, desigur, un factor şi un indicator-cheie ce determină nivelul de calitate socială (calitatea vieţii în societate). Și putem spune că sentimentul de apartenenţă şi, într-o anumită măsură, solidaritatea socială, analizate în acest studiu, atestă un nivel destul de ridicat în societatea din Republica Moldova. Totuşi, respondenţii împărtăşesc un nivel foarte scăzut de încredere în semenii lor, la fel cum aceştia exprimă o încredere foarte scăzută faţă de instituţiile statului (BOP, ianuarie–februarie 2019). Insuficienţa încrederii „pe orizontală” şi „pe verticală” subminează relaţiile armonioase în societate şi împiedică buna funcţionare a relaţiilor dintre stat şi cetăţeni. Aşa cum s-a spus, coeziunea socială este un proces în continuă dezvoltare, iar încrederea, solidaritatea şi apartenenţa se învaţă şi se dezvoltă, inclusiv şi din greşeli, în virtutea traiului în comun. O guvernare orientată spre ridicarea calităţii sociale ar putea contribui semnificativ la crearea unor cadre instituţionale de identificare, solidaritate şi încredere mutuală. Dar este important şi ca societatea să-şi dorească şi să acţioneze în consecinţă, creând la rândul ei structuri civile de apropiere şi întrajutorare. 24 COEZIUNEA SOCIALĂ ÎN REPUBLICA MOLDOVA 185 CONCLUZII Respondenţii la sondajul de opinie din 2018 exprimă percepţia unei coeziuni slabe a societăţii moldovene. Sentimentul de încredere faţă de semeni este şi el foarte scăzut (73% dintre respondenţi consideră că societatea moldoveană este puţin, foarte puţin sau deloc unită). Solidaritatea nu este considerată ca atare de respondenţi o valoare dominantă în cercetarea realizată în 2016. Totuşi, definită parţial prin „spiritul de întrajutorare”, solidaritatea poate fi considerată o valoare dominantă (74% dintre respondenţi). La fel, potrivit rezultatelor sondajului de opinie realizat în noiembrie 2018, sentimentul de apartenenţă a respondenţilor la ţara şi la cultura lor este destul de ridicat (respectiv, 72,4% şi 56,4%). Respondenţii sondajului din 2018 atestă, de asemenea, o foarte mică încredere în ceilalţi cetăţeni ai Republicii Moldova (doar 22,4% dintre respondenţi au considerat că pot avea încredere în semenii lor). În sfârşit, majoritatea respondenţilor (78,5%) consideră că nu au fost discriminaţi din motivul apartenenţei sociale, etnice sau religioase, iar 16,3% s-au simţit discriminaţi cel puţin o dată în ultimul an de la aplicarea chestionarului, ceea ce constituie, potrivit autorilor, un procent destul de ridicat. Dintre toţi respondenţii, persoanele cu nivel scăzut de studii şi autopoziţionate în straturile de jos ale ierarhiei sociale exprimă în proporţia cea mai largă (–84% IOPD) percepţia unei societăţi cu un nivel de coeziune scăzut. Aceste categorii sociale exprimă nivelul cel mai scăzut de încredere în ceilalţi (–58% IOPD). La fel, respondenţii din straturile de jos se percep cel mai discriminaţi (–30% IOPD). Totuşi, percepţia solidarităţii şi apartenenţei nu arată diferenţe statistice notabile. Aceste rezultate sunt congruente cu datele calitative obţinute în focus-grupuri, realizate în 2016 (Mocanu şi Malcoci, 2017). Participanţii la focus-grup deplâng în general un spirit de solidaritate scăzut în societate şi în comunităţile lor – expresie a nevoii unei solidarităţi mai ridicate. Cu toate acestea, numeroşi participanţi au oferit un şir de exemple pozitive de acte de solidaritate în comunitatea lor. Mai mulţi participanţi asociază scăderea nivelului de solidaritate cu lipsa coeziunii în societate, cu bunăstarea materială scăzută a populaţiei şi cu absenţa unei conduceri competente şi de bună credinţă. CÂTEVA RECOMANDĂRI CĂTRE INSTITUŢIILE STATULUI ŞI ORGANIZAŢIILE SOCIETĂŢII CIVILE Considerăm că statul şi organizaţiile societăţii civile ar trebui să se implice în fortificarea coeziunii şi conştiinţei de coeziune socială în societatea moldoveană, prin formarea unui cadru de identificare civică, de natură să apropie diferite segmente de cetăţeni, dincolo de diferenţele etnice, sociale, de gen sau vârstă. Un exerciţiu participativ de identificare şi de participare civică ar fi elaborarea unui proiect de ţară – i.e. elaborarea unui cadru de trai comun – la care ar subscrie şi ar contribui toţi cetăţenii interesaţi. Un asemenea proiect, inclusiv procesul de elaborare 186 PETRU NEGURĂ, VICTOR MOCANU, MIHAI POTOROACĂ 25 a acestuia, ar putea constitui o bază democratică de formare şi consolidare a coeziunii sociale. Potrivit respondenţilor, pentru o coeziune socială mai puternică ar trebui să se ridice nivelul de bunăstare, să se ridice gradul de încredere în guvernare şi să se sporească nivelul de cultură şi activism civic. Din punctul nostru de vedere, sprijinit pe anumite teorii (Putnam, 2000; Foe, 2011) un nivel ridicat de coeziune socială, inclusiv prin componentele sale de bază (identificarea, solidaritatea, încrederea socială, la care putem adăuga şi participarea civică şi politică şi incluziunea socială) contribuie la un nivel sporit de dezvoltare şi de bunăstare economică şi socială. Încrederea „pe orizontală”, între cetăţeni, poate fi ridicată, între altele, printr-o justiţie corectă, care ar încuraja un comportament corect şi loial între cetăţeni şi ar împiedica proliferarea cazurilor de corupţie şi impunitate. În ceea ce priveşte încrederea „pe verticală”, între cetăţeni şi instituţii, aceasta poate fi sporită prin creşterea transparenţei instituţionale şi printr-o informare mai eficientă privind beneficiile aduse pentru comunitate de respectivele instituţii. În sfârşit, solidaritatea şi incluziunea socială pot fi încurajate şi sporite prin măsuri şi politici îndreptate către acceptarea mutuală şi întrajutorare: campanii de informare şi solidaritate socială, crearea unei infrastructuri instituţionale incluzive, o politică fiscală echitabilă şi conştient asumată de contribuabili (prin transparenţă şi informare), stimularea activismului civic şi politic „la firul ierbii” („grass-roots activism”). În final, am vrea să amintim că un nivel sporit de coeziune socială, în sensul definiţiei date acestui concept în acest articol (constituită pe baza sentimentului de apartenenţă, solidaritate şi încredere), nu trebuie neapărat înţeles ca un scop în sine, ci ca un mijloc pentru o calitate a vieţii în societate (o calitate socială) mai ridicată. O calitate socială ridicată asigură, la rândul său, un cadru propice unei dezvoltări sociale şi economice armonioase. BIBLIOGRAFIE Abbott, P., Wallace, C., Social quality: A way to measure the quality of society, în „Social Indicators Research”, vol. 108, nr. 1, 2012, pp. 153–167, disponibil online la http://dx.doi.org/10.1007/ s11205-011-9871-0. Anand, P., Hunter, H., Smith, R., Source, Capabilities and Wellbeing. Evidence Based on the Sen- Nussbaum Approach to Welfare, în „Social Indicators Research”, vol. 74, nr. 1, 2005, pp. 9–55, DOI: 10.1007/s11205-005-6518-z. Beck, W., Maesen, V. D., Who is Europe for?, în „European Journal of Social Quality”, vol. 1, nr. 1–2, 2000, pp. 45–60. Bencheci D., Cazacenco V., Consolidarea identităţii naţionale în contextul coeziunii etnice şi sociale, în „Statalitatea Moldovei: continuitatea istorică şi perspectiva dezvoltări”, 24–25 martie 2017, Chişinău, „Print-Caro” SRL, 2017, pp. 418–424. Bernard, P., Social cohesion: A critique, Canadian Policy Research Networks, 1999. Bourdieu, P., Le capital social. Notes provisoires, în „Actes de la Recherche en Sciences Sociales”, nr. 31, 1980, pp. 2–3. 26 COEZIUNEA SOCIALĂ ÎN REPUBLICA MOLDOVA 187 Cara A., Solovei R., Strechie M., Orîndaş L., Implicarea familiei/şcolii/comunităţii în asigurarea coeziunii sociale şi oferirea unei educaţii de calitate: studiu analitic, Chişinău, Institutul de Ştiinţe ale Educaţiei, 2017. Chan, J., To, H.-P., Chan, E., Reconsidering social cohesion: Developing a definition and analytical framework for empirical research, în „Social Indicators Research”, vol. 75, nr. 2, pp. 273–302, disponibil online la http://doi.org/10.1007/s11205-005-2118-1. Corbin, J., Strauss, A., Grounded Theory Research: Procedures, Canons and Evaluative Criteria, în „Qualitative Sociology”, vol. 13, nr. 1, 1990, pp. 4–21. Diener, E., Subjective well-being: The science of happiness and a proposal for a national index, în „American Psychologist”, nr. 55, 2000, pp. 34–43. Foa, R., The Economic Rationale for Social Cohesion –The Cross-Country Evidence, OECD Working paper, 2011, URL: http://citeseerx.ist.psu.edu/viewdoc/summary?doi=10.1.1.230.2442. Gofman, A. B., Solidarnostʹ ili pravila, Djurkgejm ili Hajek? o dvuh formah socialʹnoj integracii, în N. E. Pokrovskij, Efremenko (coord.), Sociologičeskij ežegodnik, Moscova, INION RAN, Kafedra obŝej sociologii NIU VŠÈ, 2013, pp. 97–167. Grootaert, C., Social Capital: The Missing Link? Expanding the Measure of Wealth: Indicators of Environmentally Sustainable Development, Washington DC, World Bank, 1997, pp. 77–93. Groza, I., Jopp, M., Pistrinciuc, V., Consolidarea coeziunii sociale şi a unei identităţi comune în Republica Moldova: Probleme cheie şi recomandări practice, Chişinău, decembrie, 2017. URL: https://www.ipis.md/wp-content/uploads/2018/02/Social-Cohesion-and-Common-Identity- RO.pdf. Ivaşcu, R., Covrig, N., Buzu, A., Cantarji, V., Indexul coeziunii sociale în Republica Moldova, Chişinău, Centrul „Parteneriat pentru Dezvoltare”, 2019. Lin, K., Ward, P., Van, D. M., Social quality theory in perspective, în „Development and Society”, vol. 38, nr. 2, 2009, pp. 201–208. Malcoci, L., Mocanu, V., Premisele constituirii clasei medii în Republica Moldova: studiu sociologic, Chişinău, Institutul de Cercetări Juridice şi Politice al AŞM, 2017. Mihalache, F. F., Două perspective în explicarea satisfacţiei faţă de viaţă: top-down vs. bottom-up, în „Calitatea Vieţii”, nr. 1–2, 2008, pp. 71–83. Mocanu, V. (coord.), Evoluţia clasei mijlocii în Republica Moldova: premise socioeconomice şi politice: Studiu sociologic, Chişinău, Institutul de Cercetări Juridice şi Politice al AŞM, 2018. Monnickendam, M., Berman, Y., An empirical analysis of the interrelationship between components of the social quality theoretical construct, în „Social Indicators Research”, vol. 86, nr. 3, 2008, pp. 525–538, disponibil online la http://dx.doi.org/10.1007/s11205-007-9189-0. Moraru, V., Roşca, Al., Varzari, P., Puterea politică şi coeziunea socială în Republica Moldova din perspectiva integrării europene, Chişinău, Institutul Integrare Europeană şi Știinţe Politice, 2010. Phillips, D., Berman, Y., Social quality and ethnos communities: Concepts and indicators, în „Community Development Journal”, vol. 38, nr. 4, 2003, pp. 344–357. Putnam, R., Bowling Alone: The Collapse and Revival of American Community, New York, Simon and Schuster, 2000. Putnam, R., Leonardi, R., Nanetti, R., Making Democracy Work: Civic Traditions in Modern Italy, Princeton, Princeton University Press, 1993. Sen, A., Development as Freedom, Oxford/ New York, Oxford University Press, 1999. Veenhoven, R., Sociological Theories Of Subjective Well-Being, în Eid, M., Larsen, R. (coord.), The Science of Subjective Well-being: A tribute to Ed Diener, New York, Guilford Publications, 2008, pp. 44–61. Vremiş M., Toartă V., Rojco A., Cheianu-Andrei D., Abordări ale excluziunii sociale în Republica Moldova. Aspecte metodologice şi analitice, Chişinău, 2010. Ward, P., Meyer, S., Trust, social quality and wellbeing: A sociological exegesis, în „Development and Society”, vol. 38, nr. 2, 2009, pp. 339–363. *** Barometrul Opiniei Publice, ianuarie–februarie 2019, Institutul de Politici Publice, 2019. URL: http://ipp.md/2019-02/barometrul-opiniei-publice-ianuarie-februarie-2019/. 188 PETRU NEGURĂ, VICTOR MOCANU, MIHAI POTOROACĂ 27 his article aims to study social cohesion in the Republic of Moldova according to the feeling of belonging of Moldovan Tcitizens to the state Republic of Moldova, by the perceptions of solidarity towards other citizens, of social trust and discrimination. In the article, the concept of social cohesion was applied, within the social quality theory, elaborated by W. Beck, Y. Berman, D. Phillips and others. There have also been used the concepts of solidarity, integration and regulation, elaborated and theorized by E. Durkheim. The main hypothesis of this article is that the constitutive components of social cohesion have a low statistical value. In addition, we assume that low-income and low-educated people, self-positioned at the bottom of the social hierarchy show the lowest rate regarding the main indicators of cohesion (solidarity, trust, belonging). The responses to some questions included in an opinion poll carried out in November 2018 on a representative and stratified sample by the Association of Sociologists and Demographers of the Republic of Moldova (ASDM) have been triangulated with similar data from other recent surveys and researches (2016– 2018). The quantitative data obtained through opinion polls were also corroborated by analysing the qualitative data of some focus groups, conducted in 2016. The main results of this article largely confirm our initial assumptions, namely that participants to the surveys on which this article is based indicate a widely shared perception that the Moldovan society would be socially and culturally divided. However, the sense of belonging, constitutive of the concept of social cohesion, proves rather high values. On the contrary, trust in other citizens is very low. Also, social solidarity is not considered as a dominant value by the respondents, compared to other values. Respondents with a “lower” social status and a low education level express the lowest indices to these parameters. Keywords: social cohesion; solidarity; belonging; trust; social inclusion; Republic of Moldova. Primit: 14.04.2019 Acceptat: 20.05.2019 